»Det er simpelthen moralsk forkasteligt, når vestlige lande som Danmark for tiden forsøger at sætte en maksimumgrænse for, hvor mange flygtninge de kan tage imod. Der findes ingen holdbare argumenter for en sådan grænse, så længe der er mennesker, som lider og dør på flugt«.

Sådan siger den amerikanskcanadiske filosof fra Toronto University Joseph H. Carens, der i sin opsigtsvækkende bog ’The Ethics of Immigration’ hudfletter hovedparten af de vestlige staters flygtningepolitik.

For første gang siden Anden Verdenskrig oversteg antallet af flygtninge på verdensplan 50 millioner i 2014, og åbner vi ikke omgående vores grænser for bl.a. syriske flygtninge, risikerer vi at skabe en situation som den, der lagde kimen til holocaust, advarer professoren.